**Národná rada Slovenskej republiky**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

Číslo: 1397/2006

**26a**

# **S p o l o č n á s p r á v a**

výborov Národnej rady Slovenskej republiky o výsledku prerokovania návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 238/2006 Z.z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov (tlač **26**)v druhom čítaní

Výbor Národnej rady Slovenskej republiky pre hospodársku politiku ako gestorský výbor (ďalej len „gestorský výbor“) k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 238/2006 Z.z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov (tlač **26**) v druhom čítaní v súlade s § 79 zákona NR SR č. 350/1996 Z. z. o rokovacom poriadku Národnej rady Slovenskej republiky (ďalej len „rokovací poriadok“) podáva Národnej rade Slovenskej republiky spoločnú správu výborov.

**I.**

Národná rada Slovenskej republiky uznesením č. 29 zo 4. augusta 2006 pridelila návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 238/2006 Z.z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov (tlač **26**) na prerokovanie v druhom čítaní vo výboroch vrátane gestorského výboru do 4. septembra 2006:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie, rozpočet a menu

Výboru Národnej rady Slovenskej republiky pre hospodársku politiku a

Výboru Národnej rady Slovenskej republiky pre pôdohospodárstvo, životné prostredie a ochranu prírody.

Ako gestorský výbor určila Výbor Národnej rady Slovenskej republiky pre hospodársku politiku.

Iné výbory Národnej rady Slovenskej republiky návrh zákona neprerokovali.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 238/2006 Z.z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov (tlač **26**) prerokovali výbory, ktorým bol pridelený nasledovne:

Ústavnoprávny výbor Národnej rady Slovenskej republiky prerokoval návrh zákona 4. septembra 2006 a uznesením č. 26 odporučil Národnej rade Slovenskej republiky návrh zákona schváliť so zmenou uvedenou v uznesení.

Výbor Národnej rady Slovenskej republiky pre financie rozpočet a menu prerokoval návrh zákona 4. septembra 2006 a uznesením č. 13 odporučil Národnej rade Slovenskej republiky návrh zákona schváliť s pripomienkami uvedenými v prílohe uznesenia.

Výbor Národnej rady Slovenskej republiky pre hospodársku politiku prerokoval návrh zákona 4. septembra 2006 a uznesením č. 19 odporučil Národnej rade Slovenskej republiky návrh zákona schváliť so zmenami a doplnkami uvedenými v prílohe uznesenia;

Výbor Národnej rady Slovenskej republiky pre pôdohospodárstvo, životné prostredie a ochranu prírody prerokoval návrh zákona 4. septembra 2006 a uznesením č. 8 odporučil Národnej rade Slovenskej republiky návrh zákona schváliť.

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplývajú tieto pozmeňujúce návrhy:

1. K čl. I bod 2

V § 3 ods. 4 písm. b) bod 2 sa na konci pripájajú tieto slová: „v oblasti jadrovej energetiky“.

V § 3 ods. 4 písm. b) bod 4 sa na konci pripájajú tieto slová: „v oblasti jadrovej energetiky“.

Ide o spresnenie textu dotýkajúceho sa jadrovej energetiky.

**Výbor NR SR pre financie, rozpočet a menu**

*Gestorský výbor odporúča schváliť*

1. K čl. I bod 5

V § 5 ods. 2 sa slová “jadrový fond“ nahrádzajú slovami „rada správcov“.

Ide o doplnenie a spresnenie textu z pohľadu zabezpečenia odbornosti a kvality rozhodovania.

**Výbor NR SR pre financie, rozpočet a menu**

*Gestorský výbor odporúča schváliť*

1. K čl. I

Za bod 5 sa vkladá nový bod 6, ktorý znie:

„6. V § 13 ods. 8 sa na konci pripájajú tieto slová: „po odpočte prostriedkov potrebných na úhradu schválených žiadostí pre rok 2006.“

Ostatné body sa prečíslujú.

Ide o spresnenie textu dotýkajúceho sa prevodu majetku štátu zo správy fondu dňom 1. júla 2006 do správy jadrového fondu z príslušných účtov na jednotlivé podúčty a analytické účty až po úhrade schválených žiadosti pre rok 2006 pre fyzické a právnické osoby, ktoré sú držiteľmi povolenia na prevádzku jadrového zariadenia, nakladanie s rádioaktívnymi odpadmi, držiteľom povolenia na vývoz jadrových materiálov alebo na prepravu a pod. v zmysle § 10 tohto zákona.

**Výbor NR SR pre financie, rozpočet a menu**

*Gestorský výbor odporúča schváliť*

1. K čl. I bod 6 nový text znie **:**

„§ 13 sa dopĺňa odsekmi 10 až 12, ktoré znejú:“.

Ide o doplnenie textu nadväzujúceho na navrhnutý nový ods.11.

**Výbor NR SR pre financie, rozpočet a menu**

*Gestorský výbor odporúča neschváliť*

1. K čl. I bod 6

V § 13 doplniť nový odsek 11, ktorý znie:

„(11) Do času výberu odvodu podľa § 7 ods. 1 písm. b) môžu byť na návrh rady správcov a so súhlasom ministra prevedené finančné prostriedky z analytického účtu podľa § 8 ods. l písm. a) druhého bodu jadrová elektráreň V l na podúčet podľa § 8 ods. 1 písm. g) na skladovanie vyhoretého jadrového paliva v samostatných jadrových zariadeniach.“.

Doterajší odsek 11 sa označuje ako odsek 12.

Ide o nové ustanovenie dotýkajúce sa času výberu odvodu so zameraním racionálneho prevodu fin. prostriedkov z analytického účtu jadrovej elektrárne V 1 na podúčet na skladovanie vyhoretého jadrového paliva.

**Výbor NR SR pre financie, rozpočet a menu**

*Gestorský výbor odporúča schváliť*

1. K čl. I bod 6

V § 13 ods. 11 (nový odsek 12) sa za slová „odseku 10“ dopĺňajú slová „a 11“.

Ide o doplnenie textu nadväzujúceho na navrhnutý nový ods. 11.

**Výbor NR SR pre financie, rozpočet a menu**

*Gestorský výbor odporúča schváliť*

1. K čl. I bod 6

V § 13 ods. 11 sa slová „31. decembra 2011“ nahrádzajú slovami „31. decembra 2010“.

Návrh predpokladá skrátenie termínu spätného prevodu finančných prostriedkov na analytický podúčet V 1 o jeden rok oproti návrhu zákona, teda do 31. 12. 2010, tak, aby sa našiel vyvážený model finančného zabezpečenia vyraďovania A 1 a súčasne aj plnenia úloh vyraďovania V 1.

**Výbor NR SR pre hospodársku politiku**

*Gestorský výbor odporúča schváliť*

1. Za čl. I sa vkladá čl. II**,** ktorý znie:

„Čl. II

Zákon Slovenskej národnej rady č. 401/1990 Zb. o meste Košice v znení zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 109/1993 Z. z. a zákona Národnej rady Slovenskej republiky č. 222/2006 Z. z. sa dopĺňa takto:

Za § 27 sa vkladá § 27a, ktorý vrátane nadpisu znie:

§ 27a

Prechodné ustanovenia účinné od 25. septembra 2006

(1) Vo voľbách do mestského zastupiteľstva v roku 2006 sa volí 50 poslancov.

(2) Pre voľby do mestského zastupiteľstva v roku 2006 sa utvoria viacmandátové volebné obvody, v ktorých sa volia poslanci mestského zastupiteľstva pomerne k počtu obyvateľov mesta, najviac však 12 poslancov v jednom volebnom obvode. Na území mestských častí možno utvoriť' aj jednomandátové volebné obvody, ak na počet obyvateľov mestskej časti pripadá iba jeden poslanec.“.

Doterajší čl. II sa označí ako čl. III.

Zákonom č. 222/2006 Z. z., ktorým sa mení a dopĺňa zákon Slovenskej národnej rady č. 401/1990 Zb. o meste Košice v znení neskorších predpisov (ďalej len "zákon č. 222/2006 Z. z. O) sa okrem iného znížil počet poslancov mestského zastupiteľstva z 80 na 50 (§ 10 ods. 2). Zákon č. 222/2006 Z. z. má nadobudnúť účinnosť dňom vykonania všeobecných volieb do orgánov samosprávy obcí v roku 2006 okrem 32. bodu Čl. 1 (nové znenie § 18 ods. 2), ktorý sa týka určenia počtu poslancov miestnych zastupiteľstiev ; tento bod nadobudol účinnosť dňom vyhlásenia zákona č. 222/2006 Z.z.

Vzhľadom na skutočnosť, že ustanovenie o počte poslancov mestského zastupiteľstva má nadobudnúť' účinnosť až dňom vykonania všeobecných volieb do orgánov samosprávy obcí v roku 2006, vznikajú pochybnosti, či je možné v čase, keď je ešte účinné ustanovenie zákona SNR č. 401/1990 Zb. o meste Košice v znení neskorších predpisov (ďalej len "zákon č. 40l /1990 Zb. O) ustanovujúce, že mestské zastupiteľstvo má 80 poslancov vykonať opatrenia súvisiace s prípravou volieb podľa stavu, ktorý má vzniknúť až dňom vykonania volieb mestského zastupiteľstva v roku 2006, t.j. stavu, keď bude mať mestské zastupiteľstvo 50 poslancov.

Preto v záujme odstránenia akýchkoľvek pochybností a zabezpečenia právnej istoty navrhuje sa prostredníctvom tohto návrhu zákona výslovne ustanoviť, že na vykonanie volieb do mestského zastupiteľstva v roku 2006 je určený počet 50 poslancov a tento počet poslancov sa rozdelí do volebných obvodov pomerne k počtu obyvateľov mesta.

**Výbor NR SR pre financie, rozpočet a menu**

*Gestorský výbor odporúča neschváliť*

1. K čl. II

Slová „dňom vyhlásenia“ nahradiť slovami „25. septembra 2006.“.

Vzhľadom na pozmeňujúci návrh v predchádzajúcom bode je potrebné zmeniť aj účinnosť' celého zákona tak, aby bolo jednoznačne ustanovené, že navrhovaný počet poslancov mestského zastupiteľstva mesta Košice bude možné mestským zastupiteľstvom rozdeliť do volebných obvodov pred uplynutím lehoty ustanovenej volebným zákonom, t.j. najneskôr do 28. septembra 2006. Navrhovaná účinnosť dňom vyhlásenia toto negarantuje v prípade, že by zákon bol vyhlásený po 28. septembri 2006.

**Výbor NR SR pre financie, rozpočet a menu**

*Gestorský výbor odporúča neschváliť*

1. V Čl. II sa slová „dňom vyhlásenia“ nahrádzajú slovami „1. októbra 2006“.

Navrhuje sa upresnenie nadobudnutia účinnosti predloženého návrhu zákona na konkrétny dátum – 1. október 2006.

**Výbor NR SR pre hospodársku politiku**

*Gestorský výbor odporúča neschváliť.*

1. V Čl. II sa slová „dňom vyhlásenia“ nahrádzajú slovami „15. októbra 2006“.

Navrhuje sa upresnenie nadobudnutia účinnosti predloženého návrhu zákona na konkrétny dátum – 15. október 2006.

**Ústavnoprávny Výbor NR SR**

*Gestorský výbor odporúča schváliť*

Gestorský výbor v súlade s § 79 ods. 4 písm. e) rokovacieho poriadku odporúča Národnej rade Slovenskej republiky

**o bodoch 1, 2, 3, 5, 6, 7 a 11 hlasovať spoločne s  odporúčaním s c h v á l i ť,**

**o bode 4 a 8 hlasovať s odporúčaním n e s ch v á l i ť,**

**o bodoch 9 a 10 s odporúčaním neschváliť.**

**V.**

Gestorský výbor na základe stanovísk výborov v súlade s § 79 ods. 4 a § 83 rokovacieho poriadku

**odporúča Národnej rade Slovenskej republiky**

návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 238/2006 Z.z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov (tlač **26**)

**s ch v á l i ť.**

Spoločná správa výborov Národnej rady Slovenskej republiky o výsledku prerokovania návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 238/2006 Z.z. o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi (zákon o jadrovom fonde) a o zmene a doplnení niektorých zákonov (tlač **26a**) v druhom čítaní bola schválená uznesením č. 26 z 5. septembra 2006.

Súčasne výbor poveril spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu zákona a poveril ho právomocami podľa §  81 ods. 2, § 83 ods. 4, § 84 ods. 2 a § 86 rokovacieho poriadku.

Bratislava 5. septembra 2006

Maroš **K o n d r ó t**v. r.

predseda Výboru NR SR pre

hospodársku politiku